Te kꞌu riꞌ ri Jesús xqꞌax chꞌäqäp che ri mar ri käbꞌix “Mar re Galilea” che,
ri xuqujeꞌ käkoj “Mar re Tiberias” che ru bꞌiꞌ.
E kꞌia winaq kꞌut xeteri bꞌi chrij ri Jesús rumal chi kilom ri kajmabꞌal taq etal ri xubꞌano aretaq xeukunaj taq ri yawabꞌibꞌ.
Te riꞌ xpaqi ri Jesús puwiꞌ jun juyubꞌ,
chilaꞌ kꞌut xtꞌuyi wi junam kukꞌ ru tijoxelabꞌ.
Xa kꞌu jubꞌiqꞌ kraj man kuriq ri nimaqꞌij ri käbꞌix “Pascua” che,
jun chke ri ki nimaqꞌij ri winaq aj Israel.
Aretaq ri Jesús xeril ri kꞌialaj winaq ri e bꞌenaq rukꞌ,
xubꞌij che ri tat Felipe:
¿Jawijeꞌ ta ne keqaloqꞌ wi ri wa ri käqaya chke ri kꞌialaj winaq riꞌ?
—xcha che.
Xubꞌij waꞌ ri Jesús xa rech kärilo jas kubꞌij ri tat Felipe.
Qas retam kꞌu ri Areꞌ jas ri kubꞌan na.
Xchꞌaw kꞌu ri tat Felipe,
xubꞌij:
Kiebꞌ cientos quetzales kaxlan wa man kubꞌan tä riꞌ rech kꞌo ju taq bꞌiqꞌ ke konojel chkijujunal,
—xcha che.
Are kꞌu ri tat Andrés,
ratz ri tat Simón Pedro,
jun chke ru tijoxelabꞌ ri Jesús,
xubꞌij che:
Waral kꞌo wi jun ala rukꞌam jobꞌ kaxlan wa re cebada rukꞌ kiebꞌ kär.
¿Jas ta kꞌu lo u patän waꞌ che ki tzuqik ri kꞌialaj winaq ri e kꞌolik?
—xcha che.
Xubꞌij kꞌu ri Jesús chke ru tijoxelabꞌ:
Chibꞌij chke konojel ri winaq chi ketꞌuyiꞌk,
—xcha chke.
Sibꞌalaj kꞌia kꞌu ri räx qꞌayes kꞌo cho ri juyubꞌ riꞌ,
xetꞌuyi kꞌut.
Kraj e kꞌo jobꞌ mil achijabꞌ.
Te riꞌ ri Jesús xeukꞌam ri kaxlan wa.
Aretaq xetewchitaj waꞌ rumal,
xeuya chke ru tijoxelabꞌ,
ri tijoxelabꞌ chik xekijach waꞌ chkiwäch konojel ri winaq ri e tꞌuyutꞌoj.
Xuqujeꞌ jeꞌ xubꞌan chke ri kär,
xeuya chke jampaꞌ ri xkaj.
Aretaq e nojinaq chik,
ri Jesús xubꞌij chke ru tijoxelabꞌ:
Cheiyaka ri chꞌäqataq ri xekanaj kanoq rech man xaq tä kebꞌeꞌ pa mes,
—xcha chke.
Xekiyak kꞌut,
xekinojisaj kabꞌlajuj chikäch kukꞌ ri chꞌäqataq ri xekanaj kan chke ri jobꞌ kaxlan wa re cebada.
Ri winaq,
aretaq xkil we kajmabꞌal etal riꞌ ri xubꞌan ri Jesús,
xkibꞌij:
Qas tzij are waꞌ ri qꞌalajisal re ru Loqꞌ Pixabꞌ ri Dios ri käbꞌixik chi käpe na cho ruwächulew,
—xecha riꞌ.
Ri Jesús kꞌut xrilo chi käkaj käkikoj ki chuqꞌabꞌ chukꞌamik bꞌik rech käkikoj che nim taqanel pa ki wiꞌ,
rumal kꞌu riꞌ xa xel bꞌi chkiwäch,
xeꞌ chi jumul puwiꞌ ri juyubꞌ rech käkꞌoji chilaꞌ u tukiel.